[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.3.2008

COM(2008) 129 τελικό

2008/0054 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά τις εισαγωγές ορισμένων προϊόντων αλιείας στις Καναρίους Νήσους

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

- Αιτιολόγηση και στόχοι της πρότασης

Το άρθρο 5 του κανονισμού (ΕΚ) αριθ. 704/2002 του Συμβουλίου για την προσωρινή αναστολή των αυτόνομων δασμών του κοινού δασμολογίου κατά την εισαγωγή ορισμένων βιομηχανικών προϊόντων και για το άνοιγμα και τον τρόπο διαχείρισης των αυτόνομων κοινοτικών δασμολογικών ποσοστώσεων κατά την εισαγωγή ορισμένων προϊόντων αλιείας στις Καναρίους Νήσους.

- Γενικό πλαίσιο

Από το 1991, η Ευρωπαϊκή Ένωση ανέστειλε, μερικώς ή πλήρως, τους δασμούς του κοινού δασμολογίου στις εισαγωγές ορισμένων προϊόντων αλιείας στις Καναρίους Νήσους. Η εξαιρετικά ειδική γεωγραφική θέση των Καναρίων Νήσων όσον αφορά τις πηγές εφοδιασμού σε ορισμένα ζωτικά για την εγχώρια κατανάλωση προϊόντα της αλιείας συνεπάγεται συμπληρωματικό κόστος για τον εν λόγω τομέα. Το φυσικό αυτό μειονέκτημα είναι δυνατόν να αντιμετωπισθεί, μεταξύ άλλων, με την προσωρινή αναστολή των τελωνειακών δασμών στις εισαγωγές των εν λόγω προϊόντων από τρίτες χώρες στο πλαίσιο κοινοτικών δασμολογικών ποσοστώσεων καταλλήλου όγκου.

- Ισχύουσες διατάξεις στον τομέα της πρότασης

Η βάση για την ενίσχυση, ήτοι ο κανονισμός (ΕΚ) αριθ. 704/2002, έληξε στις 31 Δεκεμβρίου 2006.

- Συνοχή με τις άλλες πολιτικές και στόχους της Ένωσης

Η πρόταση για το άνοιγμα και την παροχή δασμολογικών ποσοστώσεων άνευ δασμών ευθυγραμμίζεται με το άρθρο 299 παράγραφος 2 της συνθήκης ΕΚ που προβλέπει ειδικά μέτρα για την ενίσχυση των εξόχως απόκεντρων περιοχών. Συνάδει επίσης με τη δέσμευση της Επιτροπής η οποία περιέχεται στην ανακοίνωσή της με τίτλο «Μία ενισχυμένη εταιρική σχέση για τις υπεραπομακρυσμένες περιφέρειες», της 26ης Μαΐου 2004 (COM(2004) 343 τελικό), να εξετάσει το ενδεχόμενο της μείωσης ή ακόμη και της κατάργησης των δασμών του κοινού δασμολογίου, ώστε να μπορέσουν οι υπεραπομακρυσμένες περιφέρειες να εφοδιαστούν με μη γεωργικές πρώτες ύλες για να διευκολυνθεί η παραγωγή τους.

Οι προτεινόμενες δασμολογικές ποσοστώσεις άνευ δασμών πρέπει να θεωρούνται, όσον αφορά τη στήριξη του αλιευτικού κλάδου των Καναρίων Νήσων, συμπληρωματικές προς άλλα μέτρα τα οποία έχουν ληφθεί δυνάμει του άρθρου 299 παράγραφος 2 της συνθήκης ΕΚ και συγκεκριμένα προς το καθεστώς αντιστάθμισης του επιπλέον κόστους που επιβαρύνει την εμπορία ορισμένων προϊόντων αλιείας των εξόχως απόκεντρων περιοχών (κανονισμός (ΕΚ) αριθ. 791/2007 της 21ης Μαΐου 2007 του Συμβουλίου).

2. Διαβούλευση με τα ενδιαφερομενα μερη και εκτιμηση του αντικτυπου

- Διαβούλευση με τα ενδιαφερόμενα μέρη

Η διαβούλευση των ενδιαφερόμενων φορέων του αλιευτικού κλάδου στις Καναρίους Νήσους πραγματοποιήθηκε στο πλαίσιο των εκθέσεων τις οποίες συντάσσουν οι ισπανικές αρχές σχετικά με την εφαρμογή των μέτρων που αναφέρονται στο άρθρο 3 του κανονισμού (ΕΚ) αριθ. 704/2002 του Συμβουλίου. Κατά τη διάρκεια του πρώτου εξαμήνου του 2007 πραγματοποιήθηκαν περαιτέρω διαβουλεύσεις με τις ισπανικές αρχές με στόχο την αποσαφήνιση του περιεχομένου των προαναφερόμενων εκθέσεων.

Οι ισπανικές αρχές ζήτησαν επισήμως την παράταση των προαναφερόμενων μέτρων για την περίοδο 2007-2013.

- Συγκέντρωση και χρησιμοποίηση των εκτιμήσεων εμπειρογνωμόνων

Βλέπε παραπάνω.

- Εκτίμηση αντικτύπου

Δεν εξετάσθηκε το ενδεχόμενο πραγματοποίησης εκτίμησης του αντικτύπου δεδομένου ότι η πρόταση δεν αποτελεί μείζονα πολιτική πρωτοβουλία αλλά συνέχιση των υφιστάμενων μέτρων.

Κατά την αξιολόγηση του αιτήματος των ισπανικών αρχών για τη συνέχιση των μέτρων, οι υπηρεσίες εξέτασαν τον αντίκτυπο των προτεινόμενων δασμολογικών ποσοστώσεων στον αλιευτικό κλάδο των Κανάριων Νήσων, σε συνδυασμό με τα μέτρα που εγκρίθηκαν από το Συμβούλιο τον Μάιο του 2007 για τη στήριξη του αλιευτικού κλάδου στις υπεραπομακρυσμένες περιφέρειες, και συγκεκριμένα τον αντίκτυπο του καθεστώτος αντιστάθμισης του επιπλέον κόστους που επιβαρύνει την εμπορία ορισμένων προϊόντων αλιείας των Καναρίων Νήσων (κανονισμός (ΕΚ) αριθ. 791/2007 της 21ης Μαΐου 2007 του Συμβουλίου).

3. Νομικά στοιχεια της προτασησ

- Συνοπτική παρουσίαση της προτεινόμενης δράσης

Προτείνεται το άνοιγμα δυο δασμολογικών ποσοστώσεων άνευ δασμών στις εισαγωγές ορισμένων προϊόντων αλιείας στις Καναρίους Νήσους για την περίοδο 2007-2013.

- Νομική βάση

Άρθρο 299 παράγραφος 2 της συνθήκης ΕΚ

- Αρχή της επικουρικότητας

Οι αλλαγές στο κοινό δασμολόγιο άπτονται της αποκλειστικής αρμοδιότητας της Κοινότητας.

- Η αρχή της αναλογικότητας

Η παρούσα πρόταση είναι σύμφωνη με την αρχή της αναλογικότητας για τον (τους) ακόλουθο (-ους) λόγο (-ους).

Η ποσότητα ποσοστώσεων ορίζεται σε επίπεδο το οποίο ευθυγραμμίζεται περισσότερο με τις τρέχουσες εισαγωγές στις Καναρίους Νήσους.

Η διοικητική επιβάρυνση τόσο για τις εθνικές και περιφερειακές αρχές των κρατών μελών όσο και για τις υπηρεσίες της Επιτροπής διατηρείται σε ελάχιστα επίπεδα, ειδικότερα όσον αφορά τις εκθέσεις που πρέπει να υποβληθούν σχετικά με την εφαρμογή των μέτρων.

- Επιλογή νομικών πράξεων

Προτεινόμενα μέσα: κανονισμός.

Άλλες νομικές πράξεις δεν θα ήταν κατάλληλες για τους ακόλουθους λόγους: Η πρόταση αφορά την αναστολή των μέτρων που έχουν οριστεί βάσει κανονισμού .

4. Δημοσιονομικές επιπτωσεισ

Πρόταση χωρίς δημοσιονομική επίπτωση στις δαπάνες αλλά με δημοσιονομική επίπτωση στα έσοδα. Η απώλεια ιδίων πόρων (δασμοί του κοινού δασμολογίου) υπολογίζεται σε 7,9 εκατ. EUR καθαρά ετησίως.

5. Συμπληρωματικές πληροφορίες

- Ρήτρα επανεξέτασης / αναθεώρησης / λήξης ισχύος

Η πρόταση περιλαμβάνει ρήτρα επανεξέτασης.

Η πρόταση περιλαμβάνει ρήτρα λήξεως ισχύος.

2008/0054 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά τις εισαγωγές ορισμένων προϊόντων αλιείας στις Καναρίους Νήσους

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 299 παράγραφος 2,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

τη γνώμη της Επιτροπής των Περιφερειών[4],

Εκτιμώντας τα ακόλουθα:

(1) Τον Οκτώβριο και Νοέμβριο του 2000 οι ισπανικές αρχές ζήτησαν την παράταση, για μια δεκαετία, της ισχύος των μέτρων του κοινού δασμολογίου για τις Καναρίους Νήσους, τα οποία θεσπίστηκαν αρχικά βάσει του κανονισμού (ΕΟΚ) αριθ. 1911/91 του Συμβουλίου, της 26ης Ιουνίου 1991, για την εφαρμογή των διατάξεων του κοινοτικού δικαίου στις Καναρίους Νήσους[5] που έληγε στις 31 Δεκεμβρίου 2001 και υπέβαλαν ορισμένα δικαιολογητικά έγγραφα για την τεκμηρίωση του αιτήματός τους. Ωστόσο, η προθεσμία για την εξέταση των δικαιολογητικών δεν επαρκούσε για να αποφασιστεί κατά πόσο επιβάλλεται η συνέχιση της εφαρμογής των μέτρων για την αιτούμενη περίοδο. Συνεπώς, η εφαρμογή των δασμολογικών μέτρων παρατάθηκε για ένα έτος βάσει του κανονισμού (ΕΚ) αριθ. 1105/2001 του Συμβουλίου της 30ής Μαΐου 2001.

(2) Ο κανονισμός (EΚ) αριθ. 704/2002[6] του Συμβουλίου της 25ης Μαρτίου 2002 άνοιξε και καθόρισε τον τρόπο διαχείρισης αυτόνομων κοινοτικών δασμολογικών ποσοστώσεων κατά την εισαγωγή ορισμένων προϊόντων στις Καναρίους Νήσους για την περίοδο μεταξύ 1ης Ιανουαρίου 2002 έως τις 31 Δεκεμβρίου 2006.

(3) Ο κανονισμός (ΕΚ) αριθ. 791/2007[7] του Συμβουλίου, της 21ης Μαΐου 2007, θέσπισε καθεστώς αντιστάθμισης του επιπλέον κόστους που επιβαρύνει την εμπορία ορισμένων προϊόντων αλιείας των εξόχως απόκεντρων περιοχών Αζορών, Μαδέρας, Καναρίων Νήσων, Γαλλικής Γουιάνας και Ρεϋνιόν. Σκοπός του καθεστώτος αυτού είναι να διευκολύνει την οικονομική και κοινωνική ανάπτυξη της εν λόγω περιοχής και να της επιτρέψει να εκμεταλλευθεί τα πλεονεκτήματα της ενιαίας αγοράς, της οποίας αποτελεί αναπόσπαστο τμήμα, ενώ αντικειμενικοί παράγοντες την τοποθετούν σε ξεχωριστή θέση από γεωγραφικής και οικονομικής άποψης.

(4) Η εξαιρετικά ειδική γεωγραφική θέση των Καναρίων Νήσων όσον αφορά τις πηγές εφοδιασμού σε ορισμένα ζωτικά για την εγχώρια κατανάλωση προϊόντα της αλιείας συνεπάγεται συμπληρωματικό κόστος για τον εν λόγω τομέα. Το φυσικό αυτό μειονέκτημα, όπως αναγνωρίζεται στο άρθρο 299 παράγραφος 2 της Συνθήκης, που προκύπτει λόγω του νησιώτικου, απομακρυσμένου και άκρως απόκεντρου χαρακτήρα των περιοχών αυτών, είναι δυνατόν να αντιμετωπισθεί, μεταξύ άλλων, με την προσωρινή αναστολή των τελωνειακών δασμών στις εισαγωγές των εν λόγω προϊόντων από τρίτες χώρες στο πλαίσιο κοινοτικών δασμολογικών ποσοστώσεων καταλλήλου όγκου.

(5) Η Επιτροπή, στην ανακοίνωσή της της 26ης Μαΐου 2004 με τίτλο «Μία ενισχυμένη εταιρική σχέση για τις υπεραπομακρυσμένες περιφέρειες» (COM(2004)0343) εξέφρασε τη βούλησή της να εξετάσει το ενδεχόμενο της μείωσης ή ακόμη και της κατάργησης των δασμών του κοινού δασμολογίου, ώστε να μπορέσουν οι υπεραπομακρυσμένες περιφέρειες να εφοδιαστούν με μη γεωργικές πρώτες ύλες για να διευκολυνθεί η παραγωγή τους και, σε δεόντως αιτιολογημένες περιπτώσεις, να εξετάσει αιτήσεις για την προσωρινή αναστολή των δασμών στους ίδιους τομείς. Όσον αφορά τα αλιευτικά προϊόντα η τυχόν προσωρινή αναστολή του κοινού δασμολογίου θα αφορά τα προϊόντα που προορίζονται για την τοπική αγορά.

(6) Οι ισπανικές αρχές υπέβαλαν στις 29 Ιουλίου 2004 και στις 19 Ιουλίου 2006 εκθέσεις σχετικά με την εφαρμογή των μέτρων του άρθρου 3 του κανονισμού (ΕΚ) αριθ. 704/2002 του Συμβουλίου και ζήτησαν την παράταση των εν λόγω μέτρων για την περίοδο 2007-2013. Η Επιτροπή εξέτασε, με βάση τις προαναφερόμενες εκθέσεις, τον αντίκτυπο των μέτρων που εγκρίθηκαν όσον αφορά τις εισαγωγές ορισμένων προϊόντων αλιείας στις Καναρίους Νήσους.

(7) Στις εκθέσεις τις οποίες διαβίβασαν οι ισπανικές αρχές αναφερόταν ότι οι ποσοστώσεις που ανοίχτηκαν δυνάμει του κανονισμού (ΕΚ) αριθ. 704/2002 του Συμβουλίου δεν είχαν εξαντληθεί.

(8) Δασμολογικές ποσοστώσεις παρόμοιες με εκείνες οι οποίες ανοίχτηκαν δυνάμει του κανονισμού (ΕΚ) αριθ. 704/2002 του Συμβουλίου της 25ης Μαρτίου 2002 για ορισμένα προϊόντα της αλιείας δικαιολογούνται, εφόσον με τον τρόπο αυτό ικανοποιούνται οι ανάγκες της εσωτερικής αγοράς των Καναρίων Νήσων ενώ εξασφαλίζεται ότι η ροή των εισαγωγών με μειωμένους δασμούς στην Κοινότητα παραμένει προβλέψιμη και σαφώς προσδιορίσιμη.

(9) Εφόσον οι ποσοστώσεις οι οποίες ανοίχτηκαν βάσει του κανονισμού (ΕΚ) αριθ. 704/2002 του Συμβουλίου δεν εξαντλήθηκαν, ενδείκνυται να τεθεί σε χαμηλότερο επίπεδο η ποσότητα των ποσοστώσεων.

(10) Προκειμένου να μην θιγεί άμεσα η λειτουργία της εσωτερικής αγοράς, θα πρέπει να ληφθούν μέτρα ώστε να διασφαλιστεί ότι τα προϊόντα της αλιείας για τα οποία ζητείται αναστολή προορίζονται αποκλειστικά για την εσωτερική αγορά των Καναρίων Νήσων.

(11) Με τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα[8], κωδικοποιήθηκαν οι κανόνες διαχείρισης για δασμολογικές ποσοστώσεις με στόχο να χρησιμοποιούνται ακολουθώντας τη χρονολογική σειρά ημερομηνιών των τελωνειακών διασαφήσεων.

(12) Πρέπει να ληφθούν μέτρα για να εξασφαλιστεί ότι η Επιτροπή ενημερώνεται σε τακτική βάση σχετικά με τον όγκο των εν λόγω εισαγωγών ώστε, εάν χρειαστεί, να είναι σε θέση να λάβει μέτρα για την αποφυγή κάθε κερδοσκοπικής εκτροπής των εμπορικών συναλλαγών.

(13) Για να εξασφαλιστεί η συνοχή με τα μέτρα που θεσπίζονται στον κανονισμό (ΕΟΚ) αριθ. 704/2002, τα μέτρα που προβλέπονται στον παρόντα κανονισμό είναι απαραίτητο να εφαρμοστούν από την 1η Ιανουαρίου 2007.

(14) Επιπλέον, για να εξασφαλιστεί η συνοχή με το καθεστώς που εισήχθη βάσει του κανονισμού (ΕΚ) αριθ. 791/2007 του Συμβουλίου, οι δασμολογικές ποσοστώσεις πρέπει να ανοιχτούν για την περίοδο 2007-2013,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η Ιανουαρίου 2007 έως τις 31 Δεκεμβρίου 2013, οι δασμοί του κοινού δασμολογίου που εφαρμόζονται στα προϊόντα αλιείας που προβλέπονται στο παράρτημα του παρόντος κανονισμού κατά την εισαγωγή στις Καναρίους Νήσους, αναστέλλονται πλήρως για τις ποσότητες που αναφέρονται προς το σκοπό αυτό στο εν λόγω παράρτημα.

2. Το ευεργέτημα του μέτρου που προβλέπεται στην παράγραφο 1 χορηγείται αποκλειστικά στα προϊόντα που προορίζονται για την εγχώρια αγορά των Καναρίων Νήσων. Εφαρμόζεται αποκλειστικά στα προϊόντα της αλιείας που εκφορτώνονται από πλοία ή αεροσκάφη πριν υποβληθεί η διασάφηση για θέση σε ελεύθερη κυκλοφορία στις τελωνειακές αρχές στις Καναρίους Νήσους.

Άρθρο 2

3. Έως τις 31 Μαΐου 2010, οι αρμόδιες ισπανικές αρχές θα υποβάλουν έκθεση στην Επιτροπή για τη θέση σε εφαρμογή των μέτρων που προβλέπονται στο άρθρο 1. Η Επιτροπή θα εξετάσει τα αποτελέσματα των εν λόγω μέτρων και, με βάση τα αποτελέσματα αυτής της έκθεσης, θα υποβάλει, ενδεχομένως, στο Συμβούλιο σχετικές προτάσεις τροποποίησης των ποσοτήτων προς εισαγωγή.

4. Έως τις 31 Μαΐου 2012, οι αρμόδιες ισπανικές αρχές θα υποβάλουν έκθεση στην Επιτροπή για τη θέση σε εφαρμογή των μέτρων που προβλέπονται στο άρθρο 1 μετά το 2010. Η Επιτροπή θα εξετάσει και πάλι τα αποτελέσματα των εν λόγω μέτρων και, ενδεχομένως, με βάση τα αποτελέσματα αυτής της επανεξέτασης, θα υποβάλει στο Συμβούλιο τις κατάλληλες προτάσεις για την περίοδο μετά τον Δεκέμβριο του 2013.

Άρθρο 3

5. Σε περίπτωση που έχει λόγους να πιστεύει ότι η αναστολή που προβλέπεται στο πλαίσιο του παρόντος κανονισμού είχε ως αποτέλεσμα την εκτροπή του εμπορίου για ένα συγκεκριμένο προϊόν, η Επιτροπή δύναται, εφόσον λάβει τη γνώμη της επιτροπής τελωνειακού κώδικα, να καταργήσει προσωρινά την αναστολή για περίοδο που δεν υπερβαίνει τους δώδεκα μήνες. Η πληρωμή των εισαγωγικών δασμών στα προϊόντα για τα οποία η αναστολή καταργήθηκε προσωρινά καλύπτεται από εγγύηση. Η θέση σε ελεύθερη κυκλοφορία των εν λόγω προϊόντων στις Καναρίους Νήσους εξαρτάται από την παροχή της εγγύησης αυτής.

6. Εντός της 12μηνης προθεσμίας η οποία αναφέρεται στην παράγραφο 1 το Συμβούλιο δύναται, βάσει πρότασης της Επιτροπής, να αποφασίσει την οριστική κατάργηση της αναστολής. Στην περίπτωση αυτή, τα ποσά των εγγυημένων δασμών εισπράττονται οριστικά.

7. Σε περίπτωση που ουδεμία οριστική απόφαση δεν έχει ληφθεί εντός της προθεσμίας των δώδεκα μηνών σύμφωνα με την παράγραφο 2, οι εγγυήσεις αποδεσμεύονται.

Άρθρο 4

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης .

Ισχύει από την 1η Ιανουαρίου 2007 έως τις 31 Δεκεμβρίου 2013.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

Αύξων αριθμός | Κωδικός ΣΟ | Περιγραφή | Ποσόστωση (σε τόνους) | Ποσοστωτικός δασμός (%) |

09.2997 | 0303 | Ψάρια κατεψυγμένα, με εξαίρεση τα φιλέτα και άλλη σάρκα ψαριών της κλάσης 0304 | 15 000 | 0 |

0304 | Φιλέτα και άλλη σάρκα ψαριών (έστω και αλεσμένα), νωπά, διατηρημένα με απλή ψύξη ή κατεψυγμένα |

09.2651 | 0306 | Μαλακόστρακα, έστω και χωρίς το όστρακό τους, ζωντανά, νωπά, διατηρημένα με απλή ψύξη, κατεψυγμένα, αποξεραμένα, αλατισμένα ή σε άρμη· μαλακόστρακα με το όστρακό τους, βρασμένα σε νερό ή ατμό, έστω και διατηρημένα με απλή ψύξη, κατεψυγμένα, αποξεραμένα, αλατισμένα ή σε άρμη· αλεύρια, σκόνες και συσσωματωμένα προϊόντα με μορφή σβόλων (πελέτες) από μαλακόστρακα, κατάλληλα για τη διατροφή των ανθρώπων | 15 000 | 0 |

0307 | Μαλάκια, έστω και χωρισμένα από το κοχύλι τους, ζωντανά, νωπά, διατηρημένα με απλή ψύξη, κατεψυγμένα, αποξεραμένα, αλατισμένα ή σε άρμη· ασπόνδυλα υδρόβια, άλλα από τα μαλακόστρακα και τα μαλάκια, ζωντανά, νωπά, διατηρημένα με απλή ψύξη, κατεψυγμένα, αποξεραμένα, αλατισμένα ή σε άρμη· αλεύρια, σκόνες και συσσωματωμένα προϊόντα με μορφή σβόλων (πελέτες) ασπόνδυλων υδρόβιων άλλων από τα μαλακόστρακα, κατάλληλα για τη διατροφή των ανθρώπων |

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ

Πρόταση κανονισμού (ΕΚ) του Συμβουλίου για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά τις εισαγωγές ορισμένων προϊόντων αλιείας στις Καναρίους Νήσους.

2. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ

Κεφάλαιο και άρθρο: Κεφ. 12, άρθρο 120

Ποσό του προϋπολογισμού για το εν λόγω έτος:

3. ΝΟΜΙΚΗ ΒΑΣΗ

Άρθρο 299 της Συνθήκης.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Πρόταση χωρίς δημοσιονομική επίπτωση

( Πρόταση χωρίς δημοσιονομική επίπτωση στις δαπάνες αλλά με δημοσιονομική επίπτωση στα έσοδα - η επίπτωση στα έσοδα είναι η ακόλουθη:

(εκατ. ευρώ, με ένα δεκαδικό ψηφίο)

Γραμμή προϋπολογισμού | Έσοδα[9] | Έτος 2007 |

Άρθρο 120 | Επίπτωση στους ίδιους πόρους (Κοινό δασμολόγιο) | - 7,9/έτος |

5. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι διατάξεις για τη διαχείριση των δασμολογικών ποσοστώσεων περιλαμβάνουν τα μέτρα που είναι αναγκαία για την πρόληψη της απάτης και των παρατυπιών (εφαρμογή των ελέγχων που προβλέπονται στον κοινοτικό τελωνειακό κώδικα και στις διατάξεις εφαρμογής του).

6. ΑΛΛΕΣ ΠΑΡΑΤΗΡΗΣΕΙΣ

Εκτίμηση του κόστους της παρούσας ενέργειας

Μέθοδος υπολογισμού του συνολικού κόστους της ενέργειας

Έχοντας ως βάση τις πιο πρόσφατες ολοκληρωμένες στατιστικές (2006), η ετήσια απώλεια εσόδων λόγω του παρόντος κανονισμού μπορεί, συνεπώς, να υπολογιστεί σε 10,5 εκατ. ευρώ (βλ. τον παρακάτω πίνακα). Το προαναφερόμενο ποσό έχει υπολογιστεί, γενικά, βάσει των δασμών ΜΕΚ και ανέρχεται σε μέγιστο επίπεδο λόγω του ότι η Κοινότητα εφαρμόζει χαμηλότερους δασμούς στις εισαγωγές πολλών χωρών. Συνεπώς, η πραγματική απώλεια εσόδων τείνει να οδηγεί σε χαμηλότερα ποσά καθώς οι δασμοί ΜΕΚ δεν ισχύουν μονίμως.

Αύξων αριθμός | Όγκος των ποσοστώσεων (τόν.) | Εκτιμώμενη τιμή (€/τόνο) | Δασμός ΜΕΚ (%) | Ποσοστωτικός δασμός (%) | Μη εισπραχθέντες δασμοί ανά έτος (€) |

09.2997 | 15.000 t | 2.784 | 11 (μέσος δασμός) | 0 | 4.592.891 |

09.2651 | 15.000 t | 3.826 | 10,3 (μέσος δασμός) | 0 | 5.910.927 |

Σύνολο | 10.503.818 |

Η συνολική απώλεια εσόδων σε σύγκριση με την απουσία δασμολογικών ποσοστώσεων εκτιμάται σε: 10.503.818 €.

[1] ΕΕ C , , σ. .

[2] ΕΕ C , , σ. .

[3] ΕΕ C , , σ. .

[4] ΕΕ C , , σ. .

[5] ΕΕ L 171 της 29.6.1991, σ. 1

[6] ΕΕ L 111 της 6.4.2002, σ. 1

[7] ΕΕ L 176 της 6.7.2007 σ. 1

[8] ΕΕ L 253 της 11.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 993/2001 (ΕΕ L 141 της 28.5.2001, σ. 1).

[9] Όσον αφορά τους παραδοσιακούς ίδιους πόρους (γεωργικές εισφορές, εισφορές για τη ζάχαρη, δασμοί), τα ποσά που αναφέρονται πρέπει να είναι καθαρά, δηλ. μεικτά ποσά μετά την αφαίρεση του 25% του κόστους συλλογής των πόρων.